<classify> NA AYOUB HINJO ROBIN van Persie amestaafu rasmi soka la ushindani. Inashtua? Hapana, ni habari ya kawaida sana kwa sasa. Ameodoka uwanjani akiwa na miaka 35. Si haba sana, ameshafanya mengi. RVP tunayemjua alishaondoka uwanjani muda mrefu sana. Mchezo wake wa mwisho ambao uliondoka na jina lake alikuwa na jezi ya Manchester United mwaka 2015. Miaka minne iliyopita. Ndio, mwisho wa RVP ambaye amestaafu soka hivi karibuni ulikuwa katika nyasi za Uwanja wa KC, huku akiishia benchi kwenye mechi iliyomalizika kwa suluhu dhidi ya wenyeji wao Hull City. Mechi yake ya mwisho aliyovaa jezi ya Manchester United ilikuwa dhidi ya Arsenal, mchezo uliomalizika kwa sare ya bao 1-1 kwenye Uwanja wa Old Trafford, alitokea benchi kuchukua nafasi ya Radamel Falcao. Kwingine kote alikoenda baada ya Manchester United, aliipoteza taswira yake machoni mwa mashabiki wengi wa soka duniani kote, nani wa kufuatilia Ligi Kuu ya Uturuki au Uholanzi? Ni wachache sana kama wapo. Manchester United na Arsenal hawana tena straika kama RVP. Wamepita wengi lakini bado hakuna aliyefanikiwa kuvaa viatu vyake pale Old Trafford au Emirates. Kwa RVP, ameshajua thamani yake, aliona alivyoheshimika na kukubalika Old Trafford. Pengine ukipaacha Rotterdam, kaburi lake linaweza kukaa kwa amani zaidi katika ardhi ya Manchester kuliko sehemu nyingini yoyote ile duniani. Ushindi wa mabao 4-1 wa Manchester United dhidi ya Fenerbahce katika michuano ya Europa, ndani ya Uwanja wa Old Trafford, ulibeba hisia kali sana kwa mashabiki wa mabingwa hao wa zamani wa England. Baada ya zile bao nne, kila nafsi ya shabiki wa United ilikuwa bize ikiomba RVP afunge bao, hakuna aliyejali kama alivaa jezi ya Fenerbahce, walichojali ni straika huyo kuzitikisa tena nyavu za Old Trafford. Dua zikajibu, Robin van Persie alifunga bao. Hisia za mashabiki wa Old Trafford zililipuka, kila mmoja alisimama na kupiga makofi. Sir Alex Ferguson hakujali pia kama kuna kamera nyingi zilimtazama, alitabasamu na kushangilia bao lile. Haraka haraka nilijiuliza maswali haya kichwani mwangu, Manchester United wanajua walichokipoteza kwa RVP? Jose Mourinho alijua kwanini Ferguson alimpigia makofi mchezaji aliyemfunga David de Gea? Niliona RVP alivyowachekesha kilazima mashabiki wa Man United kama alivyowahi kuwaliza kilazima mashabiki wa Arsenal. Hakuna siku nyingine kubwa ya kumtaja RVP aliyeondoka katika mboni za maisha yetu zaidi ya ile aliyotwaa taji la Ligi Kuu England kwa mara ya kwanza, nje ya hapo tutaishia kutaja ubora wake na jinsi gani alivyokuwa mnyama mbele ya mabeki. Siku moja ulishawahi kujiuliza juu ya ugumu tutakaoupata baadaye tukiwaelezea wajukuu zetu juu ya ubora wa RVP mbele ya washambuliaji wengine wa kizazi cha sasa?. Hivi karibuni limenitokea hilo, mara baada ya kuona taarifa za kustaafu kwake, nilimgeukia kijana mmoja mwenye umri usiozidi miaka 16 na kumuuliza jinsi gani alikuwa anamfahamu RVP. Pengine nilimuuliza swali lililomzidi umri, sababu hakuweza kujibu zaidi ya kuniuliza huyo ni mtu gani? Inashtua sana, mshambuliaji bora wa mwisho katika ardhi ya England ameshasahaulika mapema. Kwani kuna mjadala juu ya ubora wake? Sidhani kama upo, ni straika gani wa sasa anaweza kufika hata robo tatu ya ubora aliokuwa nao RVP? Sijui kama wanafika watatu pale England, mathalani Sergio Aguero na Harry Kane ambao wanahitaji kufanya kazi kubwa zaidi kufika katika kilele chake. RVP ni mchezaji wa aina gani? Kwanini tunasema ni bora kuliko wote? Kwa sasa tunaelewana, lakini miaka 20 baadaye, utahitaji video za YouTube kumuelezea na kueleweka. Utahitaji kuwaonyesha vijana jinsi mchezaji wa kipekee duniani alivyoishi uwanjani. RVP alikuwa na uwezo wa kufunga bao bora dhidi ya Real Madrid, Chelsea, Barcelona na Bayern Munich. Bao litakalodumu na ubora wake mpaka siku atakapoamua kufunga lingine. Kwa sasa hatuna tena straika mwenye uwezo wa kufunga bao 30 kwa msimu, wengi waliobaki ni wa mabao 15 hadi 20. Hatuna mtu wa kutufungia mabao yatakayotupa mjadala wiki nzima, umeondoka na kila kitu chako EPL. Mtu pekee ambaye angeweza kufanya anachofanya straika huyo raia wa Uholanzi, ni RVP mwenyewe. Huu ndio ulikuwa upekee wake. Kwa sasa bao analoweza kufunga Kane au Lukaku, linaweza kufungwa China, Marekani hadi Afrika Kusini au hata hapa katika Ligi Kuu Tanzania Bara. Kila anayefanya mazoezi vizuri, anaweza kufanya kile wanachofanya hawa akina Lukaku mbele ya lango. Ya RVP yalibaki kuwa ya kipekee. Vipi kuhusu yale mabao ya volley dhidi ya Aston Villa na Everton, ni nani ulimwona amefunga baada ya RVP kuondoka nchini England? Hebu mtaje kama yupo. Ni yeye ambaye aliyemweka beki katili kama John Terry katika wakati mgumu, acha nikukumbushe, ilikuwa Oktoba 29, 2011 kwenye Uwanja wa Stamford Bridge, baada ya dakika 90, RVP aliondoka na mpira wake, Arsenal walishinda mabao 5-3 dhidi ya wenyeji wao Chelsea. Katika kilele cha ubora mkubwa, RVP aliiweka Stamford Bridge chini ya njumu zake za Adidas Predator, kila alichokifanya kiligeuka kuwa dhahabu, kiasi cha kutuaminisha kufunga mabao ni kazi rahisi kama kutema mate chini. RVP alishaitengeneza pepo yake na kuishi huku akitambulika kama mmoja wa washambuliaji hatari kuwahi kutokea nchini England lakini miaka ijayo hatuwezi kueleweka kwa urahisi. Kadri muda unavyoenda namba za mabao ya akina Lukaku, Kane na wengine zitazidi kuwa kubwa na kufunika kile alichokifanya RVP kwa kipindi chote pale nchini England, hata ikitokea wakaondoka hivi sasa bado wana takwimu bora zaidi ya staa huyo wa Uholanzi. Tunamheshimu sana RVP. Tunaheshimu staili zake nzuri za ushambuliaji mabao. Tunaheshimu kila kitu chake, lakini ni lazima tumwambie ugumu aliotutengenezea miaka 20 baadae. Tuombe Mungu mtandao wa YouTube, uendelee kuwa active, milele. Bila hivyo, tutakosa ushahidi wa kuthibitisha tuliyoyaona kwa RVP.  <topic>: michezo 